
REPUBLIKA  HRVATSKA
TRGOVAČKI SUD U SPLITU 					      
Split, Sukoišanska 6

U IME REPUBLIKE HRVATSKE 

RJEŠENJE 

	Trgovački sud u Splitu, po stečajnoj sutkinji Katarini Mikulić, u postupku povodom zahtjeva FINANCIJSKE AGENCIJE, Regionalni centar Split, Podružnica Split, Mažuranićevo šetalište 24B, OIB: 85821130368, za provedbu skraćenog stečajnog postupka nad dužnikom BLANCOM d.o.o., Split, Kroz Smrdečac 19, OIB: 24995897260, odlučujući o dužnikovoj žalbi protiv rješenja Trgovačkog suda u Splitu poslovni broj 22. St-1346/2015 od 03. listopada 2016. godine donesenog po sudskom savjetniku, 01. prosinca 2016. godine

r i j e š i o  j e

	Odbija se kao neosnovana žalba vjerovnika H-ABDUCO d.o.o. Slavonska avenija 6A, Zagreb, OIB:13667298928 i potvrđuje rješenje Trgovačkog suda u Splitu poslovni broj 22. St-1346/2015 od 03. listopada 2016. godine.
Obrazloženje
Pobijanim rješenjem Trgovačkog suda u Splitu poslovni broj 22. St-1346/2015 od 03. listopada 2016. godine donesenim po sudskom savjetniku, odbačen je zahtjev predlagatelja FINANCIJSKE AGENCIJE, Regionalni centar Split, Podružnica Split, Mažuranićevo šetalište 24b, OIB: 85821130368, za provedbu skraćenog stečajnog postupka nad dužnikom BLANCOM d.o.o., Split, Kroz Smrdečac 19, OIB: 24995897260, MBS: 060190869, zaprimljen na ovom sudu 3. studenog 2015. godine. 

Iz obrazloženja pobijane odluke proizlazi da je sud nakon zaprimanja zahtjeva za provedbu skraćenog stečajnog postupka u skladu sa odredbom čl. 430. Stečajnog zakona ("Narodne novine" broj 71/15, dalje SZ) izvršio uvid u sudski registar za dužnika i utvrdio da je dužnik zadnje godišnje financijsko izvješće predao 30. lipnja 2010. godine za 2009. godinu, te da nakon toga nije predavao Financijskoj agenciji niti jedno godišnje financijsko izvješće radi javne objave, a kao obveznik dostave i javne objave godišnjih financijskih izvještaja je dužan to činiti svake godine, koja obveza mu proizlazi iz čl. 19. i čl. 30.st.1. Zakona o računovodstvu ("Narodne novine" broj 78/15 i 134/15). Temeljem takvog utvrđenja sud se poziva na odredbu čl. 70. st.1.t.3. Zakona o sudskom registru  ("Narodne novine" broj 1/95, 57/96, 1/98, 30/99, 45/99, 54/05, 40/07, 91/10, 90/11, 148/13, 93/14, 110/15) i zaključuje da su ispunjeni uvjeti za pokretanje postupka brisanja po službenoj dužnosti temeljem te odredbe, iz čega proizlazi da nije ispunjena negativna zakonska pretpostavka iz čl. 428.t.3. SZ za provedbu skraćenog stečajnog postupka koja propisuje da ne smiju biti ispunjene pretpostavke za pokretanje drugog postupka radi brisanja iz sudskog registra. Konačno zaključuje da nisu ispunjene pretpostavke za provedbu skraćenog stečajnog postupka iz čl. 428. SZ te odbacuje zahtjev predlagatelja radi provedbe skraćenog stečajnog postupka. 
	
Protiv tog rješenja žalbu je podnio vjerovnik H-ABDUCO d.o.o. radi pogrešno utvrđenog činjeničnog stanja i pogrešne primjene materijalnog prava kao žalbene razloge predviđene čl. 353. st.1.t.2. i 3. Zakona o parničnom postupku (“Narodne novine” broj 53/91, 91/92, 58/93, 112/99, 88/01, 117/03, 88/05, 02/07, 84/08, 123/08, 57/11, 148/11, 25/13, 89/14; u daljnjem tekstu ZPP), navodeći da je za dužnika bio pokrenut postupak brisanja po čl. 70. Zakona o sudskom registru i to rješenjem registarskog suda od 8. svibnja 2015. godine, ali da je on kao vjerovnik podnio prigovor protiv tog rješenja. Prigovor da je podnio iz slijedećih razloga: jer je dužnik vlasnik nekretnine opisane kao u žalbi, da na toj nekretnini u vlasništvu dužnika on kao vjerovnik ima upisane hipoteke temeljem rješenja Općinskog suda u Splitu poslovni broj Z-9953/03 od 16. prosinca 2003. i Z-3216/04 od 25. ožujka 2004., da je u tijeku ovršni postupak pred Općinskim sudom u Splitu pod poslovnim brojem Ovr-4337/09 radi prodaje te nekretnine, na kojoj je i zabilježena ovrha poslovni broj Z-6658/09 od 1. srpnja 2009., da on kao zainteresirana osoba zbog prethodno navedenih razloga ima opravdan interes da se ne izvrši brisanje dužnika iz sudskog registra, te da je temeljem njihovog prigovora postupak brisanja po službenoj dužnosti u registru obustavljen. Dalje u žalbi navodi da sud nije izvršio uvid u sudski registar, jer da je to izvršio, objavio bi oglas sadržaja propisanog odredbom čl. 430. SZ. Predlaže prihvatiti žalbu i preinačiti odluku.

Pobijano je rješenje ispitano na temelju odredbe čl. 365. st. 1 i 2. u vezi s čl. 381. Zakona o parničnom postupku (“Narodne novine” broj 53/91, 91/92, 58/93, 112/99, 88/01, 117/03, 88/05, 02/07, 84/08, 123/08, 57/11, 148/11, 25/13, 89/14; u daljnjem tekstu: ZPP), te u vezi s odredbom čl. 10. SZ. 

Žalba nije osnovana. 

Iz stanja spisa proizlazi da je:
- FINA podnijela zahtjev 30. listopada 2015. godine za provođenje skraćenog stečajnog postupka sukladno odredbi čl. 444. st.1. SZ jer je na dan 1. rujna 2015. godine u očevidniku redoslijeda  osnova za plaćanje u neprekinutom razdoblju od 2486 dana u ukupnom iznosu od 34.988.973,74 kuna, te da po podacima Hrvatskog zavoda za mirovinsko osiguranje koje su dostavili Financijskoj agenciji dužnik nema zaposlenih,
-iz povijesnog izvatka iz sudskog registra za dužnika (list 3-5 spisa) vidljivo da je pokrenut postupak brisanja po čl. 70. Zakona o sudskom registru rješenjem Tt-15/671-1 od 8. svibnja 2015., te da je zadnje financijsko izvješće predano 30. lipnja 2010. za razdoblje 1.1.2009.-31.12.2009.

Temeljem takvog činjeničnog stanja sud je pravilno zaključio da nije ispunjena negativna zakonska pretpostavka iz čl. 428.t.3. SZ za provedbu skraćenog stečajnog postupka koja propisuje da ne smiju biti ispunjene pretpostavke za pokretanje drugog postupka radi brisanja iz sudskog registra. 

Prema odredbi članka 428. Stečajnog zakona sud će provesti skraćeni stečajni postupak nad pravnom osobom ako su (kumulativno) ispunjene sljedeće pretpostavke: a) ako nema zaposlenih, b) ako u Očevidniku redoslijeda osnova za plaćanje ima evidentirane neizvršene osnove za plaćanje u neprekinutom razdoblju od 120 dana, i c) ako nisu ispunjene pretpostavke za pokretanje drugog postupka radi brisanja iz sudskoga registra.

Nadalje, odredbom članka 70. stavka 1. točke 3. Zakona o sudskom registru („Narodne novine” broj 1/95, 57/96, 1/98, 30/99, 45/99, 54/05, 40/07, 91/10, 90/11, 148/13, 93/14 i 110/15) je propisano da će registarski sud po službenoj dužnosti provesti postupak brisanja subjekta upisa ako tri godine zaredom nije postupio po zakonskoj obvezi da objavi svoja godišnja financijska izvješća s propisanom dokumentacijom, ako je propisana obveza objavljivanja tih izvješća.

Prema tome, jedna od zakonskih pretpostavki za primjenu odredbe članka 428. Stečajnog zakona prema kojoj sud provodi skraćeni stečajni postupak jeste da je dužnik uredno ispunio svoju zakonsku obvezu predaje godišnjih financijskih izvještaja (i to Financijskoj agenciji). Dakle, samo ako je dužnik predao barem za jednu od tri uzastopne godine godišnja financijska izvješća uslijed čega nije ispunjena zakonska pretpostavka iz članka 70. stavka 1. točke 3. Zakona o sudskom registru sud može provesti skraćeni stečajni postupak, jer je tek tada ispunjena negativna zakonska pretpostavka iz članka 428. točke 3. Stečajnog zakona (nije ispunjena pretpostavka za pokretanje drugog postupka radi brisanja iz sudskog registra).
 
U konkretnom slučaju sud je pravilno primijenio naprijed navedene odredbe Stečajnog zakona, a u vezi sa odredbama Zakona o sudskom registru, te postupio po izričitim zakonskim odredbama koje mu nalažu slijed postupanja po službenoj dužnosti. U tom pravcu nisu od utjecaja žalbeni navodi o sadržaju vjerovnikovog prigovora protiv rješenja registarskog suda od 8. svibnja 2015. godine jer se radi o odlukama suda koje nisu predmet raspravljanja u ovom postupku, kao i o činjenici postojanja imovine stečajnog dužnika te potraživanja koje vjerovnik prema dužniku, jer se skraćeni stečajni postupak provodi strogo formalno po navedenim pravilima i uz kumulativno ispunjene zakonske pretpostavke. Osim toga, žalitelju treba ukazati da je pobijanim rješenjem otklonjena provedba skraćenog stečajnog postupka koji bi u konačnici mogao dovesti do brisanja dužnika iz sudskog registra, a i on sam navodi da ima opravdan interes da se ne izvrši brisanje dužnika iz sudskog registra, pa nisu uopće jasni žalbeni razlozi koji idu u tom smjeru. To proizlazi  iz sadržaja prigovora protiv rješenja registarskog suda u postupku brisanja od 8. svibnja 2015. godine, koje vjerovnik izlaže u žalbi, u kojem nedvojbeno ističe da on kao vjerovnik nema interesa da se izvrši brisanje dužnika, jer da dužnik u vlasništvu ima imovinu veće vrijednosti i da vjerovnik ima potraživanja prema dužniku. U odnosu na to, treba reći da donošenje pobijanog rješenja upravo dovodi do toga da u ovom trenutku ne postoje uvjeti za brisanje dužnika iz registra u skraćenom stečajnom postupku, međutim se time ne dira u pravo vjerovnika da pokrene redovni stečajni postupak protiv dužnika, ako su za to ispunjeni zakonski uvjeti.

Slijedom navedenog, a temeljem odredbe čl. 436. SZ, a u vezi sa čl.  380. toč. 2. ZPP i čl. 10. SZ odlučeno je kao u izreci ovog rješenja.    

U Splitu, 01. prosinca 2016. godine 
         					    				SUDAC

Katarina Mikulić
POUKA O PRAVNOM LIJEKU: Protiv ovog rješenja dopuštena je žalba. Žalba se može izjaviti u roku od osam dana od dostave rješenja, a dostava ovog rješenja smatra se obavljenom istekom osmog dana od dana njegove objave na mrežnoj stranici e-Oglasna ploča sudova. Žalba se podnosi Trgovačkom sudu u Splitu, pismeno u tri primjerka, a o istoj odlučuje Visoki trgovački sud Republike Hrvatske. 

